Ekkert ferðaveður verður á landinu fram á miðvikudag að sögn veðurfræðings á Veðurstofu Íslands . Gular viðvaranir taka gildi um allt land þegar líður á daginn vegna norðaustanstorms . Óvissustig vegna snjóflóðahættu er í gildi á norðanverðum Vestfjörðum . Þar hefur snjóað talsvert undanfarið og spáð er NA-hríð fram á miðvikudag . Einna mesti vindurinn og ofankoman í spánum var í nótt og svo aftur á mánudagskvöld fram á þriðjudag . Fyrir er talsverður snjór í fjöllum sem er lagskiptur eftir mismunandi vindáttir og hitabreytingar að undanförnu . Mörg snjóflóð hafa fallið síðustu vikuna , meðal annars á vegi . Viðbúið er að nýr snjór safnist hratt í fjöll í hríðinni fram undan og snjóflóðahætta getur skapast . Fylgjast þarf með snjóflóðahættu í byggð , en búið er að verja þá íbúðabyggð í þéttbýli þar sem fyrst skapast hætta í svona veðri . Á Norðurlandi er einnig spáð hríð á mánudag fram á miðvikudag . Alls hafa borist tilkynningar um 62 snjóflóð síðustu tíu daga og hafa 48 þeirra fallið á Vestfjörðum og tíu á Norðausturlandi . Tvö snjóflóð hafa fallið við Breiðafjörð og eins á Norðvesturlandi . „ Í dag gengur í norðaustanstorm þegar líður á daginn en heldur hægari vindur verður norðaustan - og austanlands . Þurrt en skafrenningur suðvestan til , él og skafrennningur víða annars staðar en samfelld úrkoma austast , slydda á láglendi en snjókoma til fjalla . Á morgun , þriðjudag , verður vindurinn svipaður áfram en úrkoman færist lengra vestur með Norðurlandinu . Þá ætti að vera orðið nægilega hlýtt til að úrkoma á Austurlandi falli sem rigning , slydda norðaustanlands en snjókoma þar vestur af . Áfram verður úrkomulítið á Suður - og Suðvesturlandi , en skafrenningur , “ segir í hugleiðingum veðurfræðings á Veðurstofu Íslands . Vetrarfærð er um mestallt land og víða slæm færð . Ófærð er á Vestfjörðum og beðið með mokstur samkvæmt upplýsingum frá Vegagerðinni . Í dag er spáð hvassri norðaustanátt á NV-verðu landinu með snjókomu en dregur úr vindi og ofankomu annars staðar . Frost 0 til 7 stig . Vaxandi NA-átt síðdegis , víða 15 - 25 m / s í kvöld , hvassast S - og V-til . Skafrenningur um allt land og víða él en úrkomulítið SV-til . Hlánar við SA-ströndina en annars hiti um og undir frostmarki . Heldur hægari á morgun , einkum austan til um kvöldið . Þurrt að kalla um landið SV-vert , rigning austan til , slydda norðaustanlands , en snjókoma á Vestfjörðum og Norðvesturlandi . Hiti 0 til 6 stig , mildast SA-lands , en víða vægt frost NV-til . Veðurhorfur á landinu næstu daga Á þriðjudag : Norðaustanhvassviðri eða -stormur og snjókoma um landið N-vert , slydda eða rigning A-lands , en annars þurrt að kalla . Hiti nálægt frostmarki , en 1 til 5 stig við S - og A-ströndina . Á miðvikudag : Norðaustan 10 - 18 , hvassast NV-til . Snjókoma N-lands , slydda A-lands , en annars úrkomulítið . Vægt frost , en víða frostlaust við ströndina . Á fimmtudag : Austlæg eða breytileg átt og víða dálítil úrkoma . Hiti um og undir frostmarki . Á laugardag : Norðvestlæg átt með éljum , einkum NA-til . Frost 1 til 9 stig , kaldast inn til landsins . Á sunnudag : Útlit fyrir ákveðna sunnanátt með mildu og vætusömu veðri . Gular viðvarnir taka gildi síðar í dag en á Suðurlandi gildir hún frá klukkan 16 til hádegis á morgun . „ NA 18 - 25 með stöku éljum og skafrenningi , hvassast á Hellisheiði , undir Ingólfsfjalli og Eyjafjöllum . Talsverðar líkur á samgöngutruflunum og ekkert ferðaveður . “ Við Faxaflóa tekur gul viðvörun gildi klukkan 13 og gildir til klukkan 22 annað kvöld . „ NA 18 - 25 með stöku éljum og skafrenningi . Mjög snarpar vindhviður við fjöll , hvassast við Hafnarfjall , á Kjalanesi og á sunnanverðu Snæfellsnesi . Talsverðar líkur á samgöngutruflunum og ekkert ferðaveður . “ Við Breiðafjörð tekur gul viðvörun gildi klukkan 11 og gildir til miðnættis annað kvöld . „ NA 20 - 28 með éljum og skafrenningi . Talsverðar líkur á samgöngutruflunum og ekkert ferðaveður . “ Á Vestfjörðum hefur gul viðvörun verið gildi frá því í gær og gildir til hádegis í dag . „ Norðaustan 15 - 23 m / s með snjókomu og skafrenningi og mjög lélegu skyggni , einkum norðan til . Samgöngutruflanir eru líklegar . “ Önnur viðvörun tekur þar gildi á hádegi og gildir sú til miðnættis á morgun . „ NA 20 - 28 með éljum og skafrenningi og jafnvel snjókomu um tíma norðan til . Miklar líkur á samgöngutruflunum og ekkert ferðaveður . “ Strandir og Norðurland vestra — gul viðvörun frá klukkan 11 til miðnættis á morgun . „ NA og síðar N 20 - 25 með éljum og skafrenningi og jafnvel snjókomu um tíma , fyrst á Ströndum . Miklar líkur á samgöngutruflunum og ekkert ferðaveður . “ Á Norðurlandi eystra tekur gul viðvörun gildi klukkan 3 aðra nótt og gildir til miðnættis á morgun . „ Norðan 13 - 18 m / s og snjókoma . Lélegt skyggni og miklar líkur á samgöngutruflunum . “ Á Austurlandi að Glettingi er gul viðvörun frá miðnætti og gildir hún í sólarhring . „ Norðan 13 - 18 m / s og snjókoma á heiðum , en slydda á láglendi . Lélegt skyggni og miklar líkur á samgöngutruflunum . “ Á Austfjörðum tekur gul viðvörun gildi klukkan 23 í kvöld og gildir til klukkan 20 annað kvöld . „ Norðan 10 - 18 m / s og snjókoma á heiðum , en slydda á láglendi . Lélegt skyggni og miklar líkur á samgöngutruflunum . “ Á Suðausturlandi er gul viðvörun frá klukkan 16 til klukkan 12 á hádegi á morgun . „ NA 20 - 28 með slyddu , einkum austan til . Vindhviður gætu farið yfir 50 m / s . Miklar líkur á samgöngutruflunum og ekkert ferðaveður . “ Á miðhálendinu er gul viðvörun frá klukkan 13:00 og gildir hún til hádegis á morgun . „ Norðaustan 20 - 28 með snjókomu og skafrenningi . Ekkert ferðaveður . “